Johann Botha-moord: Drie weer in hofJohann Botha. Foto: Maroela Media Die twee mans en ’n vrou wat daarvan beskuldig word dat hulle die televisie- en radiopersoonlikheid Johann Botha en ’n vriend van hom vermoor het, verskyn Dinsdag in die Johannesburg-landdroshof. Thembi Mbatha (19)‚ Nkosiyazi Phungula (27) en Ntobeko Hlatshwayo (32) staan tereg op aanklagte van moord, gewapende roof en die besit van ŉ ongelisensieerde vuurwapen en ammunisie. Die saak is tydens die drie se vorige verskyning op 11 Augustus uitgestel vir verdere ondersoek nadat Colleen Ryan, die staatsaanklaer, laat hoor het selfoonrekords en foto’s van die nadoodse ondersoeke is uitstaande. Die drie is glo op kringtelevisiebeeldmateriaal betrap waar hulle die misdaad pleeg en met ŉ groot hoeveelheid geld van die toneel vlug. Botha en sy goeie vriend, Werner “Swazi” Perchtold (76), die eienaar van die Zebra Inn-restaurant in Jeppestown, Johannesburg, het in Junie in die restaurant gekuier waar hulle doodgeskiet is. Dié restaurant was een van Botha se gunstelingkuierplekke. Hy en Swazi het sowat ŉ jaar gelede ŉ skaakklub in die Zebra Inn begin en mense uit alle agtergronde byeengebring om Dinsdagaande skaak te speel. Vier verdagtes, drie mans en ŉ vrou, het omstreeks 19:20 by die restaurant ingestap en iets bestel om te drink. ŉ Ruk later het van die verdagtes vuurwapens uitgepluk en Botha en Swazi koelbloedig voor omstanders doodgeskiet. Die rowers het met ŉ onbekende bedrag geld en twee vuurwapens van die toneel gevlug. Botha, ŉ bekende in bewaringskringe en die voormalige uitvoerende regisseur van die natuurprogram 50/50, was sedert begin vanjaar die aanbieder van Pretoria FM se Sondagaandprogram Nagmusiek.